**ÖRÖM ÚTJA 1**

Csernáth Zoltán elmélkedései

Bevezető imádság

Urunk, Jézus Krisztus, aki azt mondottad: „Aki engem követ, nem jár sötétségben, hanem övé lesz az élet világossága”, küldd el Szentlelkedet a te híveidnek, hogy akik veled járjuk az élet keresztútját, húsvéti megjelenéseid stációinál vigasztalást, erőt nyerhessünk, és megvilágosításodban részesedve elnyerjük a végső állhatatosság kegyelmét; hogy mikor eljössz értünk, kezünkben égő mécsessel, a kegyelem hófehér ruhájába öltözve találhass minket, és bevezethess minket az örök élet lakomájára, aki élsz és uralkodol az Atyával és a Szentlélekkel mindörökkön örökké.

1. állomás: Jézus föltámad a halálból.

**Imádunk Téged Krisztus és áldunk Téged!** Mert feltámadásod által megváltottad a világot!

Megtörtént a csoda, amely hitünknek lett a szilárd alapja. Sok próféta, sok nagy tanító élt és munkálkodott a földön, de olyan, mint Jézus egy sem. Sok féle vallás és tanítás létezik, de olyan mint a miénk egy sem. Sem próféta, sem tanító nincs több, aki vállára vette bűneinket, értünk meghalt, és visszajött a halálból. Jézus szeretetével és alázatával példát mutat, életével, halálával és feltámadásával pedig előkészítette nekünk az utat az Atyához.

**Krisztus feltámadt!** Valóban feltámadt!

1. állomás: A tanítványok látják az üres sírban hagyott lepleket.

**Imádunk Téged Krisztus és áldunk Téged!** Mert feltámadásod által megváltottad a világot!

„Látta letéve a gyolcsokat és a kendőt, amely a fején volt, nem a gyolcsok mellé helyezve, hanem külön egy helyen összegöngyölve.” Jézus a leplekkel adott tanít- ványainak jelt, hogy sikerült. A lepel nagyon fontos bizonyíték. Ha Jézus testét elrabolták volna, akkor nem tekerték volna le róla a gyolcsokat. Hiszen idejük sem lett volna rá, és a gyolcs jó álca lett volna a testnek. Jézus nekünk is ad életünk folyamán ilyen apró, de egyértelmű és megcáfolhatatlan jeleket. Nekünk is az a feladatunk, mint az apostoloknak, hogy lássuk és higgyünk.

**Krisztus feltámadt!** Valóban feltámadt!

1. **állomás**: **A föltámadt Jézus megjelenik Magdolnának.**

**Imádunk Téged Krisztus és áldunk Téged!** Mert feltámadásod által megváltottad a világot!

Magdolna látta a föltámadt Krisztust, és hírül vitte a tanítványoknak. Látott és hitt. A mi hitünknek is olyan erősnek és stabilnak kell lennie, hogy a világnak hírül tudjuk adni a feltámadt Krisztust. A tanítványok, akik végig Jézus mellett voltak, kétkedve fogadták a hírt, és asszonyi képzelgésnek tartották. Magdolna hite viszont ettől sem rendült meg. Minket keresztényeket is kétkedve és sokszor nem normálisnak tartva fogad a világ. De ne hagyjuk, hogy ez kedvünket szegje és hitünket meg- ingassa, hiszen a mi bizonyosságunk a feltámadt Krisztus.

**Krisztus feltámadt!** Valóban feltámadt!

1. állomás: A föltámadt Jézus megjelenik édesanyjának.

**Imádunk Téged Krisztus és áldunk Téged!** Mert feltámadásod által megváltottad a világot!

Máriát igen nemes feladatra választotta ki Isten, hiszen Ő lett Megváltónknak az édesanyja. Mária egész élete egy Istennek kimondott nagy IGEN! És ez komoly feladat, hiszen kiválasztottságával elsősorban nem kiváltságokkal ruházta fel Őt Isten, hanem komoly próbatételekkel. Ezek közül is a legfájdalmasabb volt, amikor haldokló Fia keresztje alatt állt. Egy édesanyának a legnagyobb fájdalmat a gyermeke elvesztése jelenti. Ezt Mária csak úgy tudta elfogadni és túlélni, hogy még haldokló Fiának a keresztje alatt is két kézzel kapaszkodott a szerető és gondviselő Istenbe. Isten nem okoz feleslegesen fájdalmat senkinek sem, és ha hittel fogadjuk azt, akkor az üdvösségünkre válik. Isten bőségesen megjutalmaz bennünket hitünkért és kitartásunkért már itt a földön is. Így Mária is már itt a földön találkozhatott feltámadt Fiával.

**Krisztus feltámadt!** Valóban feltámadt!

1. állomás: A föltámadt Jézus megjelenik az emmauszi tanítványoknak.

**Imádunk Téged Krisztus és áldunk Téged!** Mert feltámadásod által megváltottad a világot!

Az emmauszi tanítványok először nem ismerték fel Jézust, pedig elmagyarázta nekik az írások alapján, hogy mindezeket a Megváltónak el kellett szenvednie ahhoz, hogy megdicsőülhessen. Szemük és szívük csak akkor nyílt meg, amikor felismerték Jézust a kenyértörésben. Milyen csodálatos, hogy minden szentmisén az Oltáriszentségben és annak magunkhoz vételével mi is személyesen találkozhatunk Jézussal. Az emmauszi tanítványok miután felismerték Jézust, hírét vitték a jeruzsálemi közösségnek. A szentmisén és a szentáldozásban nekünk is fel kell ismernünk Jézust, hiszen ez a szentmise csúcspontja és hitünk egyik biztos alapja. A szentáldozáson keresztül erősít meg bennünket Jézus Krisztus, hogy legyen hitünk és erőnk a világba elvinni a hírét, úgy mint az emmauszi tanítványok.

**Krisztus feltámadt!** Valóban feltámadt!

1. állomás: A föltámadt Jézus megjelenik a tizenegy apostolnak.

**Imádunk Téged Krisztus és áldunk Téged!** Mert feltámadásod által megváltottad a világot!

A tanítványok megijedtek, amikor meglátták a feltámadt Krisztust. Ő viszont megmutatta kezein és lábain a sebeket, amelyeket a szegek ütöttek, sőt még halat is evett a tanítványokkal. Így a tanítványok láttak és hittek. Ez is csodálatos bizonyítéka annak, hogy mi nem egy fantomot vagy csupán egy ideát tisztelünk és imádunk, hanem az egy, igaz élő Istent. Ő ugyanis mindent beteljesített, amit az Írások jövendöltek Róla. Mi lett az eredménye Jézus apostolok közötti megjelenésének? Az, hogy ahol csak néhány halász, iparos és vámszedő volt jelen, onnan elindult a világot átformáló erő: a kereszténység.

**Krisztus feltámadt!** Valóban feltámadt!

1. állomás: A föltámadt Jézus hatalmat ad tanítványainak a bűnök bocsánatára.

**Imádunk Téged Krisztus és áldunk Téged!** Mert feltámadásod által megváltottad a világot!

Jézus tanítványait nem szolgának tekinti, hanem teljesen egyenrangú munka- társaknak. Ennek tökéletes bizonyítéka az, hogy Jézus minden olyan hatalommal fel - ruházza őket, amellyel Ő is rendelkezik. Még a bűnök bocsánatával is, amely az Ószövetségben egyedül Isten privilégiuma volt. Minden eszközt a kezükbe adott ahhoz, hogy hivatásukat betöltsék. Ezek az eszközök nekünk is a rendelkezésünkre állnak, hiszen Jézus bennünket is testvéreivé fogadott. Csakis rajtunk múlik, hogy elfogadjuk-e Jézustól ezeket az eszközöket, és helyesen használjuk-e őket.

**Krisztus feltámadt!** Valóban feltámadt!

1. állomás: A föltámadt Jézus megjelenik Tamásnak.

**Imádunk Téged Krisztus és áldunk Téged!** Mert feltámadásod által megváltottad a világot!

Jézus azt mondta Tamásnak: „ne légy hitetlen, hanem hívő!”. Még Tamásnak is, aki Jézus közeli tanítványa volt, nehéz volt elhinni, hogy Jézus föltámadt. Azonban, amikor személyesen találkozhatott vele, leborult előtte és imádta. Valljuk be őszintén, hogy a mi hitünk is időnként meginog. Milyen jó ilyenkor egy embertársunkon vagy az életünkön keresztül találkozni Jézus gondoskodó szeretetével. Milyen jó rádöbbenni arra, hogy mégsem vagyunk egyedül, mert Jézus mellettünk van. Ekkor érthetjük meg Tamás hitvallását: „én Uram és én Istenem”.

**Krisztus feltámadt!** Valóban feltámadt!

1. állomás: A föltámadt Jézus megjelenik az apostoloknak a Tibériás tavánál.

**Imádunk Téged Krisztus és áldunk Téged!** Mert feltámadásod által megváltottad a világot!

„Vessétek a hálót a hajó jobb oldalára, és találni fogtok” - mondta Jézus a tanítványoknak, amikor egész éjszaka nem fogtak semmit. A feltámadt Krisztusnak gondja volt a tanítványok mindennapi megélhetésére is. Jézus tanácsára az egész éjszakás sikertelen halászat után újra kivetették a hálót, és rövid idő múlva alig bírták kihúzni, mert tele volt hallal. A tanítványok hallgattak Jézusra, és nem bírálták fölül emberi okoskodással. Mi is bátran bízzuk életünket Krisztusra, mert még a sikertelenségeinkből is a lehető legjobbat tudja előhozni. Emberi okoskodásunkkal ne kössük meg a Gondviselés kezét.

**Krisztus feltámadt!** Valóban feltámadt!

1. állomás: A föltámadt Jézus megjelenik egyszerre több mint ötszáz tanítványnak.

**Imádunk Téged Krisztus és áldunk Téged!** Mert feltámadásod által megváltottad a világot!

Amikor szentmisén veszünk részt, Jézus köztünk van az Oltáriszentségben. Van, hogy egyszerre több százan is részt veszünk a szentmisén. Vajon tudunk-e úgy figyelni minden szentmisén Jézusra, mint ahogy ezt egykor a tanítványok tették? Becsüljünk meg minden találkozást, hiszen a kenyér és bor színében megjelenő és köztünk levő Jézus Isten egyik legszebb ajándéka, amelyben részesít minket. Adjuk át mi is önmagunkat úgy Jézusnak, ahogy Ő is átadja magát nekünk.

**Krisztus feltámadt!** Valóban feltámadt!

1. állomás: A föltámadt Jézus átadja a főhatalmat Péternek.

**Imádunk Téged Krisztus és áldunk Téged!** Mert feltámadásod által megváltottad a világot!

Jézus háromszor is megkérdezte Pétert, hogy szeretsz-e? Péter mindháromszor mondta, hogy igen, bár az utolsónál kissé elkeseredett, hogy Jézus miért kételkedik szeretetében. Pedig Jézus nem kételkedett benne, csak próbára tette Pétert. Majd ami- kor látta Péter kitartását és szeretetét, akkor rábízta nyáját, hogy legeltesse. Így lett egy egyszerű halászból egyházunk egyik alapköve. Jézus életünk folyamán bennünket is próbára tesz. Ne keseredjünk el ilyenkor, mert Jézus nem kételkedik bennünk, csak alkalmat ad arra, hogy bebizonyítsuk iránta való szeretetünket és hűségünket. Ha mi is hűségesen kitartunk mellette, akkor hitünk egyre erősebbé válik, és ezáltal Jézus egyre több feladatot tud ránk bízni.

**Krisztus feltámadt!** Valóban feltámadt!

1. állomás: A föltámadt Jézus a tanítványait a világba küldi.

**Imádunk Téged Krisztus és áldunk Téged!** Mert feltámadásod által megváltottad a világot!

„Aki hisz és megkeresztelkedik, az üdvözül; aki pedig nem hisz, elkárhozik.” Jézus többek között ezekkel a szavakkal küldte tanítványait a világba. Mi keresztényeknek valljuk magunkat, és ezért hitünknek is ennek megfelelően kell alakulnia. Jézus minket is küld, hogy hirdessük az Ő országát. Hitünk szilárd alapjára kell építenünk életünket, mert csak így lehetünk hitelesek az emberek előtt. Igyekeznünk kell Isten kegyelméből egyre krisztusibbá válnunk, hogy az Ő eszközeivel tudjunk küzdeni.

**Krisztus feltámadt!** Valóban feltámadt!

1. állomás: A föltámadt Jézus a mennybe megy.

**Imádunk Téged Krisztus és áldunk Téged!** Mert feltámadásod által megváltottad a világot!

„Áldás közben eltávozott tőlük, és fölvitetett a mennybe.” Jézus betöltötte küldetését. Mindent, amit tett, azt az Atya akarata szerint tette. Egyetlen cselekedete sem volt öncélú. Életének áldozatát az Atyaisten úgy jutalmazta, hogy megdicsőítette egyszülött Fiát. Számunkra Jézus az etalon. Életünket úgy kell alakítanunk, hogy az a lehető legjobban hasonlítson Jézuséhoz. Ha ezen fáradozunk, és életünket ennek a célnak vetjük alá, akkor a Mennyei Atya minket is olyan jutalomban fog részesíteni, mint Jézus Krisztust.

**Krisztus feltámadt!** Valóban feltámadt!

1. állomás: A föltámadt Jézus elküldi a Szentlelket.

**Imádunk Téged Krisztus és áldunk Téged!** Mert feltámadásod által megváltottad a világot!

„Azt hallottátok tőlem, hogy János csak vízzel keresztelt, ti azonban néhány nap múlva Szentlélekkel fogtok megkeresztelkedni.” Ki a Szentlélek? Isten szeretete. Istenben, mint végtelen szellemben Ő kapcsolja össze az Atyaságot a Fiúsággal. A csodálatos isteni teremtő erő. Jézus is általa tett csodákat. Most már mindent megkaptunk ahhoz, hogy valóban krisztusi módon élhessünk. A Szentlélek ereje által fogunk megerősödni, nekünk csak hagynunk kell, hogy Ő működhessen általunk. Engedjük, hogy teremtő ereje által mi is új emberekké válhassunk, és így élhessünk Istennek tetsző életet.

**Krisztus feltámadt!** Valóban feltámadt!

Befejező imádság

„Menjetek el az egész világra és hirdessétek az evangéliumot minden teremtménynek.” Urunk Jézus Krisztus! Köszönjük, hogy a halálod utáni feltámadásoddal reménnyel és bizakodással töltöttél el minket. Köszönjük, hogy megerősítetted életünk értelmét. Kérünk, add, hogy életünk folyamán folytonosan Téged keressünk, és életünk minden helyzetében a Te akaratodat lássuk. Szentlelked erejével kérünk, erősíts meg minket, hogy mindig legyen erőnk és bátorságunk tanúságot tenni melletted. Kérünk, Urunk, áldj meg minket, és segíts bennünket, hogy életünkben kedved teljék, hogy földi pályafutásunk befejeztével találkozhassunk Veled a Mennyei Atya örök birodalmában. Ámen.